HR Službeni list Europske unije C 147/11

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 147/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„CITRON DE MENTON”

EU br.: FR-PGI-0005-01299 – 5.1.2015.

ZOZP ( X ) ZOI ( )

1. Naziv

„Citron de Menton”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Nazivom „Citron de Menton” označuje se svježi cijeli plod sljedećih sorti vrste Citrus limon: Adamo, Cerza, Eureka, Santa Teresa te sorte lokalno nazvane „Menton”.

Bere se ručno. Nakon berbe plod se ne tretira kemijskim sredstvima i ne premazuje nikakvim voskovima, bez obzira na njihov sastav.

Ima sljedeća svojstva:

— boja epiderme: plod dobiva svoju karakterističnu boju na stablu: svjetložuta do zelenožuta kod „ranih” plodova i intenzivna sjajnožuta u punoj zrelosti; tijekom razdoblja hladnih zimskih noći ima žarkožutu, gotovo fluorescentnu boju,

— kora je sitno granulirana i čvrsto prianja uz kriške,

— minimalni promjer iznosi 53 mm, a maksimalni 90 mm (izmjereno na medijalnom presjeku ploda),

— miris s vrlo naglašenim elementima aromatičnih esencija po svježoj citroneli,

— minimalni sadržaj soka iznosi 25 % ukupne težine ploda (filtrirani sok),

— vrlo mirisan sok kiselkastog okusa, bez gorčine, koji se izražava u omjeru E/A (sadržaj šećera izražen kao suhi ekstrakt „E”/kiselost izražena u limunskoj kiselini „A”) od 1,2 do 2,2,

— kategorije „ekstra” ili „I” ovisno o zakonodavstvu na snazi.

Nove se sorte mogu uvoditi uz uvjet da i za njih vrijede prethodno opisane značajke te da su upisane u francuski katalog, da ih je odabrala INRA (francuski nacionalni institut za agronomska istraživanja) i da su tijekom deset godina testirane na tom zemljopisnom području. Popis sorti šalje se proizvođačima nakon svake izmjene kao i kontrolnom tijelu i nadležnim nacionalnim kontrolnim tijelima.

Pri stavljanju na tržište limuna „Citron de Menton”, barem 30 % plodova mora imati jedan ili dva lista na peteljci. Listovi, svjetlozelene boje, veliki su, kopljastog oblika, a rub im je pri vrhu lagano nazubljen.

Oblik u kojem se stavlja na tržište: kalibrirana pakiranja, u rinfuzi ili posudama od manje od 2 kg.

Kada se prodaje u rinfuzi, limun „Citron de Menton” kalibrira se na sljedeći način: maksimalna razlika između dva kalibra ne smije biti veća od raspona koji se dobiva grupiranjem tri susljedna kalibra na skali (šifra veličine).

Kada se limun „Citron de Menton” prodaje u posudama, plodovi mogu biti samo „ekstra” kategorije i moraju imati istu šifru veličine.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Proizvodnja i berba limuna „Citron de Menton” odvijaju se na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Limun „Citron de Menton” pakira se:

— u pakiranja od manje od 8 kg,

— u pakiranja od manje od 15 kg samo ako je voće namijenjeno preradi,

— u posude od manje od 2 kg.

3.6. Posebna pravila o označivanju proizvoda na koji se odnosi registrirani naziv

Etiketa sadržava naziv „Citron de Menton” ispisan u cijelosti.

4. Sažeta definicija zemljopisnog područja

Zemljopisno područje pruža se na teritorij susjednih općina u departmanu Alpes-Maritimes:

Castellar, Gorbio, Roquebrune-Cap-Martin, Sainte-Agnès i Menton.

5. Povezanost sa zemljopisnim područjem

Posebnosti zemljopisnog područja

Zemljopisno područje kojem pripada „Citron de Menton” ima sljedeće značajke:

Prirodni čimbenici

Zemljopisno područje kojem pripada „Citron de Menton” najsjevernije je položena zona za uzgoj limuna na svijetu, smještena između mora (7 km zračne linije od Sredozemnog mora) i planina (nekoliko vrhova koji se uzdižu na više od 1 000 metara nadmorske visine). Od tih planina, u smjeru od sjeveroistoka prema jugozapadu, prostiru se brežuljci koji se naglo spuštaju u more kod mosta Saint-Louis i u mjestu Cap-Martin.

Zemljopisno područje limuna „Citron de Menton” pod utjecajem je mikroklime koja ima sljedeće karakteristike:

— male temperaturne razlike s blagim zimama (u prosjeku 10 °C), uz iznimku kraćeg razdoblja od kraja siječnja do početka veljače; proljeće i jesen su ugodni (u prosjeku 16 °C), ali s olujama (u prosijeku 70 mm kiše mjesečno), a ljeta nisu pretjerano vruća (u prosjeku od 23 do 27 °C),

— puno sunca (2 800 sunčanih sati godišnje) zbog čega su zimi moguće blage temperature,

— magla koja ljeti štiti od snažnih sunčevih zraka,

— umjereni vjetrovi: morski povjetarac i kopneni vjetrovi koje ublažava okolni planinski reljef djelujući kao zaštita,

— ljetna je vlažnost oko 75 %, što nalikuje uvjetima tropskih regija.

U tlima zemljopisnog područja kojem pripada „Citron de Menton” pronalazimo matičnu stijenu pješčenjaka „grès de Menton” (mentonski pješčenjak) glineno-pješčane do pješčano-glinene teksture, koja daje prozračna tla s umjereno visokim pH od oko 8.

Zemljopisno područje limuna „Citron de Menton” ima gustu hidrografsku mrežu, a brojni izvori ukazuju na prisutnost dostatne količine podzemnih voda.

Ljudski čimbenici

Prvi agrumi pojavljuju se u Mentonu od 1341. Međutim, pravi razvoj proizvodnje agruma u Mentonu datira od XVII. i XVIII. stoljeća, otkada potječu prvi zakonodavni tekstovi kojima se uređuje proizvodnja agruma i trgovina limunom. Vrhunac proizvodnje i trgovine limunom „Citron de Menton” potrajao je gotovo jedno stoljeće, od sredine XVIII. do sredine XIX. stoljeća. Proizvodnja agruma bila je tada primarna gospodarska djelatnost u Mentonu. Godine 1956., zbog masovnog napuštanja ruralnih područja i mnogih drugih razloga koji su doveli do smanjenja proizvodnje, stabla limuna desetkovana su bolešću „mal secco”, čiji je uzročnik Phoma tracheiphila Petri. Međutim od 1992. došlo je do ponovnog oživljavanja lokalne proizvodnje agruma uz financijsku pomoć dodijeljenu proizvođačima agruma i aktivnostima očuvanja poljoprivrednih zemljišta. Između 2004. i 2012. posađeno je 3 000 stabala čime je broj stabala limuna porastao na 5 000.

Kroz povijest su proizvođači agruma iz Mentona uglavnom uzgajali jednu lokalnu sortu, nazvanu „Menton”. Nakon velike štete koju im je nanijela bolest 1956., proizvođači agruma počeli su uzgajati i druge sorte limuna prilagođene lokalnim pedoklimatskim uvjetima.

Proizvođači agruma uzgajaju „Citron de Menton” na posebno uređenim terasama (lokalno poznatima kao „restanques”) koje stablima omogućuju optimalnu količinu sunca.

Limun „Citron de Menton” uzgaja se na navodnjavanim parcelama, na maksimalnoj visini od 390 m te na najviše 7 km zračne linije od mora.

Proizvođači vrše rezidbu barem jednom godišnje, između veljače i rujna, i redovito uklanjaju izbojke (duge mladice slabe ili nikakve rodnosti, koje odvlače sok od rodnih izbojaka).

Plodovi se beru tijekom cijele godine, ovisno o njihovoj zrelosti jer ne sazriju svi plodovi na stablu u isto vrijeme. Beru se ručno u nekoliko faza kako bi se mogli odabrati zreli plodovi. Boju koja se traži pri stavljanju na tržište plod postiže na stablu. Plodovi se beru pažljivo: svaki se limun bere pojedinčano, pri berbi se koriste gajbe ili kartonske kutije od maksimalno 20 kg, a uporaba vreća nije dozvoljena zato što postoji rizik od pregrijavanja plodova.

U Mentonu je običaj da se plod ubere s nekoliko listova. To je prepoznatljiva značajka, ali i jamstvo svježine. Kako bi se izbjeglo oštećivanje kore ploda, peteljka ploda ubranog bez listova reže se na bazi čaške.

5.1. Posebnosti proizvoda

Limun „Citron de Menton” ima sljedeće karakteristike:

— boja koju postiže prirodnim putem na stablu jest svjetložuta do zelenkastožuta kod tzv. „ranih” plodova, intenzivna i sjajna svjetložuta kod optimalno sazrelih plodova te žarkožuta (gotovo fluorescentna) tijekom razdoblja hladnih zimskih noći,

— kora je sitno granulirana i čvrsto prianja uz kriške,

— intenzivan miris čija su okosnica arome svježe citronele, koje se oslobađaju pri laganoj „masaži” ploda,

— intenzivan miris i kiselkast okus soka, bez gorčine.

5.2. Uzročno-posljedična povezanost zemljopisnog područja i posebne kvalitete, ugleda i drugih karakteristika proizvoda

Uzročno-posljedična povezanost zemljopisnog područja mentonskog bazena i sorte „Citron de Menton” temelji se na njezinoj karakterističnoj kvaliteti i ugledu.

Zbog svojeg specifičnog položaja između mora i planina, zemljopisno područje kojem pripada „Citron de Menton” ima posebnu klimu koja objašnjava posebne karakteristike te sorte:

— planinska barijera na sjeveru štiti stabla limuna od eventualne štete koju bi im mogli nanijeti vjetrovi sa zapada, sjevera i sjeveroistoka u razdoblju fruktifikacije,

— morski povjetarac pogoduje stablima limuna jer ih zrači,

— padine brežuljaka u okolici Mentona, izgrađene od matične stijene pješčenjaka, već su više stoljeća dobar odabir za sadnju agruma na posebno uređenim terasama do 390 m visine (iznad te visine klima više nije pogodna) koje pogoduju proizvodnji (prozračna tla), ograničavaju rizik od smrzavanja i jamče dozrijevanje plodova (otpuštanje topline),

— neobična vlažnost mentonskog bazena, koja nalikuje onoj tropskih područja, pogoduje uzgoju limuna,

— blaga klima pod utjecajem mora (parcele smještene na manje od 7 km zračne linije od mora) i magla koja tijekom vrućeg razdoblja štiti od jakog sunca ograničuju akumulaciju šećera i pogoduju razvijanju karakterističnog okusa limuna „Citron de Menton” koji je kiselkast, ali bez gorčine,

— svoju posebnu, jarku boju limun „Citron de Menton” može zahvaliti malim razlikama između dnevnih i noćnih temperatura,

— zahvaljujući relativno niskim temperaturama na području Mentona u razdoblju od sredine siječnja do kraja veljače dobivaju se plodovi lijepe boje, kiselkastog okusa i pogodni za starenje,

— zahvaljujući činjenici da područje nije pretjerano vlažno te da proljetne i jesenje kiše traju kratko, da nema ratarskih kultura i da su voćnjaci mali, te zahvaljujući uzgojnim praksama (posebice rezidbi), ova zona ima iznimno veliku lokalnu biološku raznolikost koja je važan saveznik u borbi protiv širenja parazita, što rezultira vrlo zdravim stablima unatoč tome što se proizvodi za zaštitu bilja rabe samo iznimno,

— posebno dobro zdravlje i pogodnost tog limuna za starenje također su razlozi zbog kojih plodove nakon berbe nije potrebno tretirati (fungicidima) niti premazivati voskovima.

Praksa rezidbe omogućuje dobivanje sočnih plodova dobre veličine. Mogućnosti navodnjavanja i uobičajeni postupci berbe (ručno, u više faza, vrlo pažljivo) također pogoduju dobivanju plodova izvrsne kvalitete, i po izgledu (neoštećena kora, gotovo bez mana) i organoleptički (dobra zrelost postignuta na stablu što rezultira minimalnim sadržajem soka i omjerom E/A, plodovi se ne odzelenjuju).

Zbog svojih posebnih karakteristika limun „Citron de Menton” stekao je nacionalni i svjetski ugled. O njemu je napisana i knjiga „Le Citron de Menton”, koju je u prosincu 2005. objavila izdavačka kuća ROM.

Limun „Citron de Menton” zbog kvalitete i mirisa njegove korice i soka visoko cijene vrhunski francuki kuhari kao što je Alain Ducasse („Louis XV” u Monaku), Paul Bocuse („Les frères Troisgros”) i Joël Robuchon, koji ga je opisao kao limun „jedinstvenog mirisa, nježno kiselkastog okusa, vrlo mirisne kore”.

Zbog svojih posebnih značajki limun „Citron de Menton” isto je tako vrlo tražen sastojak u proizvodnji brojnih prerađevina: kolača, likera od limuna, marmelada, aromatiziranog maslinova ulja itd.

Od 1934. se u Mentonu organizira festival limuna „Fête du Citron” koji svake godine posjećuju tisuće ljudi (200 000 posjetitelja u 2011.) iz Francuske i inozemstva. Taj festival treći je najpopularniji događaj u departmanu Alpes-Maritimes. Kola okićena limunima i narančama prolaze kroz grad, a vrtovi Mentona okićeni su cvjetnim aranžmanima s plodovima citrusa.

Upućivanje na objavu specifikacije

(članak 6. stavak 1. drugi podstavak ove Uredbe (2))

https://info.agriculture.gouv.fr/gedei/site/bo-agri/document_administratif-735ca22e-cd8a-4112-9dfc-61ffde2e063c/telechargement

(1) SL L 343, 14.12.2012., str. 1.

(2) Vidjeti bilješku 1.